b'\n_START_ARTICLE_\n\xc4\x8cukisakos departamentas\n_START_SECTION_\nPavadinimo kilm\xc4\x97\n_START_PARAGRAPH_\n\xc4\x8cukisaka aimar\xc5\xb3 kalba rei\xc5\xa1kia sidabrin\xc4\xaf kaln\xc4\x85.\n_START_SECTION_\nV\xc4\x97liavos reik\xc5\xa1m\xc4\x97\n_START_PARAGRAPH_\nDepartamento v\xc4\x97liava\xc2\xa0\xe2\x80\x93 baltame fone raudonas burgundi\xc5\xa1kas kry\xc5\xbeius, vaizduojamas kariniu Ispanijos stiliumi, remiasi \xc4\x8carkaso teismin\xc4\x97s apygardos (isp. Audiencia de Charcas) v\xc4\x97liava. \xc5\xa0iandien balta v\xc4\x97liavos spalva rei\xc5\xa1kia taik\xc4\x85, tyrum\xc4\x85 ir tik\xc4\x97jim\xc4\x85, o raudona\xc2\xa0\xe2\x80\x93 krauj\xc4\x85.\n_START_SECTION_\nIstorija\n_START_PARAGRAPH_\n\xc4\x8cukisakos departamentas buvo \xc4\xafkurtas 1826\xc2\xa0m. sausio 23 d. Antonio Jos\xc3\xa9 de Sucre \xc4\xafsakymu. 1938\xc2\xa0m. po \xc4\x8cako (isp. Chaco) karo su Paragvajumi Bolivija prarado dal\xc4\xaf \xc4\x8cukisakos departamento teritorijos.\n_START_SECTION_\nGeografija\n_START_PARAGRAPH_\n\xc5\xa0iaur\xc4\x97je departamentas ribojasi su Ko\xc4\x8dabambos, pietuose su Tarichos departamentais, \xc5\xa1iaur\xc4\x97s rytuose su Santa Kruso departamentu, rytuose su Paragvajumi, vakaruose su Potosi departamentu._NEWLINE_\xc4\x8cukisakos departamente yra \xc5\xa1ios kaln\xc5\xb3 grandin\xc4\x97s: Sopachuy, Incahuasi, Aguarague, Lique ir Tacsara. Departamente Andai \xc5\xbeem\xc4\x97ja, tod\xc4\x97l regione n\xc4\x97ra auk\xc5\xa1t\xc5\xb3 vir\xc5\xa1\xc5\xabni\xc5\xb3.\n_START_SECTION_\nHidrografija\n_START_PARAGRAPH_\nDepartamentas priklauso dviem \xc5\xa1alies baseinams: \xc5\xa1iaur\xc4\x97je esan\xc4\x8dios up\xc4\x97s priklauso Amazon\xc4\x97s baseinui, centrinio, piet\xc5\xb3 ir ryt\xc5\xb3 region\xc5\xb3 up\xc4\x97s\xc2\xa0\xe2\x80\x93 La Platos baseinui. Pagrindin\xc4\x97s Amazon\xc4\x97s baseino up\xc4\x97s: Zud\xc3\xa1\xc3\xb1ez, Azero, Frias, \xc3\x91ancauzu, Tomina Chico, Presto, taip pat Rio Grande up\xc4\x97s intakai. La Platos baseino up\xc4\x97s: Pilcomayo, Sijlla, Huayllavi, St. Helena, Pilaya, Puca Pampa, Ingre, A\xc3\xb1imbo, San Antonio, \xc3\x91acamiri ir Huacaya.\n_START_SECTION_\nKlimatas\n_START_PARAGRAPH_\n\xc5\xa0iaurinei, centrinei ir pietrytinei departamento daliai b\xc5\xabdingas vidutinis klimatas, \xc5\xa1iaur\xc4\x97s rytiniams ir rytiniams regionams\xc2\xa0\xe2\x80\x93 \xc5\xa1iltas klimatas.\n_START_SECTION_\nDemografija\n_START_PARAGRAPH_\nKo\xc4\x8dabambos departamento gyventoj\xc5\xb3 skai\xc4\x8dius sudaro 6,54\xc2\xa0% vis\xc5\xb3 Bolivijos gyventoj\xc5\xb3. 41,04\xc2\xa0% gyventoj\xc5\xb3 gyvena miestuose, 58,96\xc2\xa0% gyvena kaimuose._NEWLINE_Departamento gyventoj\xc5\xb3 nera\xc5\xa1tingumas yra vienas did\xc5\xbeiausi\xc5\xb3 \xc5\xa1alyje (apie 26,97\xc2\xa0%).\n_START_SECTION_\nEtnin\xc4\x97s grup\xc4\x97s\n_START_PARAGRAPH_\nPirmyk\xc5\xa1t\xc4\x97s departamento etnin\xc4\x97s grup\xc4\x97s: ke\xc4\x8dujai, Chorotis ir Chiriguanos.\n_START_SECTION_\nEkonomika\n_START_PARAGRAPH_\nPagrindin\xc4\x97s departamento ekonomikos \xc5\xa1akos: \xc5\xbeem\xc4\x97s \xc5\xabkis, gyvulininkyst\xc4\x97. Daugiausia auginami kvie\xc4\x8diai, javai, mie\xc5\xbeiai, ank\xc5\xa1tiniai augalai, dar\xc5\xbeov\xc4\x97s. Tropin\xc4\x97se zonose auginami pipirai, ry\xc5\xbeiai, tabakas. I\xc5\xa1 gyvuli\xc5\xb3 daugiausiai auginami galvijai, avys, kiaul\xc4\x97s ir o\xc5\xbekos. Departamente taip pat yra ne\xc5\xbeymi naftos ir gamtini\xc5\xb3 duj\xc5\xb3 gavyba, kuri sudaro atitinkamai 1,85\xc2\xa0% ir 5,08\xc2\xa0% bendros visos Bolivijos gavybos. Pagrindiniai pramon\xc4\x97s produktai: vynas, cigaret\xc4\x97s, verpalai ir cementas._NEWLINE_Pagrindin\xc4\x97 eksporto prek\xc4\x97\xc2\xa0\xe2\x80\x93 gamtin\xc4\x97s dujos, j\xc5\xb3 eksportas sudaro apie 90\xc2\xa0% viso departamento eksporto. Daugiausia eksportuojama \xc4\xaf Brazilij\xc4\x85 ir Argentin\xc4\x85. Taip pat ne\xc5\xbeymus eksportas ir \xc4\xaf Meksik\xc4\x85, Kolumbij\xc4\x85, JAV, Peru ir \xc4\x8cil\xc4\x99._NEWLINE_Pagrindin\xc4\x97s importo prek\xc4\x97s: transporto priemon\xc4\x97s, j\xc5\xb3 dalys ir priedai, \xc4\xafvair\xc5\xabs pramon\xc4\x97s gaminiai. Daugiausiai preki\xc5\xb3 importuojama i\xc5\xa1 \xc4\x8cil\xc4\x97s._NEWLINE_\xc4\x8cukisakos departamentas sukuria 4,55\xc2\xa0% Bolivijos BVP.\n_START_SECTION_\nTurizmas\n_START_PARAGRAPH_\nPagrindin\xc4\x97s turist\xc5\xb3 lankomos vietos\xc2\xa0\xe2\x80\x93 departamento sostin\xc4\x97 Sukr\xc4\x97, kurios senamiestis su puikiai i\xc5\xa1silaikiusiais XVI a. pastatais \xc4\xaftrauktas \xc4\xaf UNESCO pasaulio paveldo s\xc4\x85ra\xc5\xa1\xc4\x85, taip pat Tarabuko miestelis, esantis 60\xc2\xa0km u\xc5\xbe Sukr\xc4\x97s, garsus Pujllay festivaliu (dar vadinamu Pujllay de Tarabuco) kovo m\xc4\x97nes\xc4\xaf ir ind\xc4\x97n\xc5\xb3 turgumi, kuris vyksta kiekvien\xc4\x85 sekmadien\xc4\xaf. Netoli Sukr\xc4\x97s yra ir did\xc5\xbeiausia pasaulyje paleontologin\xc4\x97 ekspozicija, kurioje yra daugiau nei 5000 dinozaur\xc5\xb3 p\xc4\x97d\xc5\xb3, kurios priklauso 290 gyv\xc5\xabn\xc5\xb3 r\xc5\xab\xc5\xa1ims.'